**VEDRAN IVANKOVIĆ**

**URBANIST'S SEASON: INTERNATIONAL SCIENTIFIC CONFERENCE – RETHINKING URBANISM**

Sveučilište u Zagrebu, Arhitektonski fakultet

Udruženje hrvatskih arhitekata

Hrvatska komora arhitekata

Zagreb, 2012.

Str. 200, ilistrirano; impressum, sadržaj, predgovor

Engleski jezik, sažetci na engleskom i hrvatskom

Glavni urednik: Zlatko Karač

Urbanist's season/Sezona urbanizma naziv je simpozija i zbornika međunarodne znanstvene konferencije Rethinking urbanism tiskanoga za izdavače: Sveučilište u Zagrebu – Arhitektonski fakultet (dekan Boris Koružnjak), Udruga hrvatskih arhitekata (predsjednik Hrvoje Hrabak) i Hrvatska komora arhitekata (predsjednik Tomislav Čurković), glavnog urednika doc.dr.sc. Zlatka Karača, izvršne urednice, profesorice dr.sc. Ariane Štulhofer, te koordinatora organizacije i programskog menađera doc.dr.sc. Krunoslava Šmita.

Zbornik na točno 200 stranica ima 37 radova prezentiranih u tri tematske cjeline: Grad – planiranje (14 radova); Prostor i pejsaž – prostorno, regionalno i pejsažno planiranje (14 radova) i Graditeljsko naslijeđe – povijesni grad i zaštita (9 radova).

Urednička politika glavnog urednika i izvršne urednice interesantno je i kvalitetno oblikovala zbornik, tematsku podjelu, raspored i prijelom članaka, te uklopila raznolike radove u skladnu, harmoničnu cjelinu. Međunarodni znanstveni odbor sačinjavali su renomirani znanstvenici i stručnjaci. Šteta je stoga da u organizacijskom pogledu neselektivan odabir radova koji sugerira pomodan, trenutan i sezonski karakter urbanizma cijeli skup čini tematski neodređenim. Problem odabira teme/naslova i neinventivne naslovnice ostavlja temu urbanizma u području birokratsko-administrativne sfere što je ujedno najveća zamjerka recentnome stanju urbanističke znanosti i struke. Uprosječenje općeg značenja urbanizma potencirano je efemernim temama poput preispitivanja dominacije politike nad urbanizmom, naslovnim pitanjima poput: „Gdje je nestao urbanizam?“ i brojnim razmatranjima koja ne idu *in medias res*, te upotrebom nekih termina i jezičnih formacija, poput „adaptabilni rast“, „fragmentalno strukturiranje“ itd. koji nemaju nikakvo znanstveno, a ni stilsko značenje, te primjerice iznesenom tvrdnjom da će „urbana istraživanja“ objavljena baš u ovom zborniku „adekvatnije utjecati na sveopći društveni razvitak“, što svaku temu u potpunosti deplasira. Unatoč tomu zbornik u zadnjoj tematskoj cjelini Graditeljsko naslijeđe – povijesni grad i zaštita, donosi vrijedne teme i istraživanja, poput analize urbanističkoga naslijeđa hrvatskih srednjevjekovnih planiranih gradova Zlatka Karača, usporedbe natječaja iz 1950-ih i 1980-ih godina za obnovu i izgradnju prostora zadarskog foruma Marka Rukavine i Bojane Bojanić Obad Šćitaroci kojom autori istražuju složenu interdisciplinarnu temu urbanističke obnove i revitalizacije grada koji se razvija u kontinuitetu od Rimskoga carstva do našeg doba (koju čak previše skromno postavljaju u lokalni kontekst dovršetka obnove i izgradnje povijesne jezgre Zadra), analize odnosa sakralne-liturgijske arhitekture i suvremenoga zagrebačkog urbanizma Zorane Sokol Gojnik, studijskim promatranjem urbaniziranoga pejsaža na području nekadašnje Dubrovačke Republike kao modela za suvremena promišljanja prostora Ivane Tutek koje oživljava neke dobre a danas zaboravljene modernističke apoteze Nevena Šegvića (prije svega umjerenost u svim aspektima arhitektonskoga djelovanja) i koje nas uvodi, istina pomalo na osoban način ali i dalje u prepoznatljivo znanstvenoj formi, u renesansni svijet našeg juga, itd. Nadalje, studentski tim Alen Žunić i Nikola Matuhina pokazuje genealogiju razvoja modernih trgova u Zagrebu između dva svjetska rata dajući kroz članak i kratku metodološku lekciju znanstvenicima-početnicima o tome kako treba strukturirati rad. I članak Melite Čavlović, Mojce Smode Cvitanović i Andreja Uchytila u kojem autori analiziraju projektantske i urbanističke dosege Crkve sv. Ivana apostola i evanđelista u naselju Utrine s aspekta unošenja novih vrijednosti u kasnomodernistički urbanizam Novog Zagreba daje zborniku vrijedan doprinos.

Sezona urbanizma koju prati zbornik znanstvene konferencije Rethinking urbanism primjer je u kojem teme, iako „nefiltrirane“, dolaze u javnost i ostaju zabilježene kao događaj koji možda ukazuje i na prve promjene u pristupu urbanizmu.